**EELNÕU**

12.09.2025

**Loomakaitseseaduse ja veterinaarseaduse muutmise seadus**

**§ 1. Loomakaitseseaduse muutmine**

Loomakaitseseaduses tehakse järgmised muudatused:

**1)** paragrahvi 4 lõiget 1 täiendatakse pärast sõnu „loomavõitluse korraldamine“ sõnadega „, loomaga suguühtesse astumine ja muu sugulise iseloomuga tegu“;

**2)** paragrahvi 4 täiendatakse lõikega 4 järgmises sõnastuses:

„(4) Keelatud on loomaga suguühtesse astumist või muu sugulise iseloomuga tegu fotografeerida ja videosalvestada, sellist fotot või videosalvestist omandada ja hoida ning teisele isikule üle anda, näidata või muul viisil kättesaadavaks teha.“;

**3)** paragrahvi 52 täiendatakse lõigetega 5 ja 6 järgmises sõnastuses:

„(5) Koera on keelatud pidada ketis.

(6) Täiskasvanud koera on lubatud ajutiselt ketis hoida meditsiinilisel näidustusel, looma turvalisuse kaalutlusel ja juhul, kui loom on agressiivne või ohtlik teisele loomale või inimesele.“;

**4)** seadust täiendatakse 22. peatükiga järgmises sõnastuses:

**„22. peatükk**

**HULKUVATE LOOMADE KAITSE**

**§ 53. Varjupaik**

(1) Hulkuv loom paigutatakse vajaduse korral hulkuvate loomade pidamiseks ettenähtud varjupaika (edaspidi *varjupaik*) kuni looma omanikule tagastamiseni, uuele omanikule üleandmiseni või ettenähtud korras hukkamiseni.

(2) Varjupaik käesoleva seaduse tähenduses on **komisjoni delegeeritud määruse (EL) 2019/2035, millega täiendatakse Euroopa Parlamendi ja nõukogu määrust (EL) 2016/429 seoses maismaaloomade pidamise ettevõtteid ja haudejaamu ning teatavate peetavate maismaaloomade ja haudemunade jälgitavust käsitlevate eeskirjadega (ELT L 314, 05.12.2019, lk 115–169),** artikli 2 punktis 8 nimetatud ettevõte.

**§ 54. Varjupaiga pidaja loakohustus ning koerte, kasside ja valgetuhkrute teise liikmesriiki viimisega tegeleva varjupaiga pidaja loakohustus**

(1) Varjupaigas loomade pidamisega tegeleval ettevõtjal (edaspidi *varjupaiga pidaja*) ja sellisel varjupaiga pidajal, kes tegutseb komisjoni delegeeritud määruse (EL) 2019/2035 artikli 9 punktis b nimetatud tegevusalal (edaspidi *koerte, kasside ja valgetuhkrute teise liikmesriiki viimisega tegelev varjupaiga pidaja*), peab olema oma varjupaigas tegutsemiseks tegevusluba.

(2) Käesoleva paragrahvi lõikes 1 nimetatud tegevusluba annab õiguse majandustegevust alustada ja seda teostada üksnes tegevusloas märgitud varjupaigas. Tegevusluba kehtib kuni kümme aastat.

(3) Varjupaiga pidaja, kes soovib alustada tegutsemist ka koerte, kasside ja valgetuhkrute teise liikmesriiki viimisega tegeleva varjupaiga pidajana, peab sellel tegevusalal tegutsemiseks taotlema tegevusloa.

(4) Koerte, kasside ja valgetuhkrute teise liikmesriiki viimisega tegelev varjupaiga pidaja, kellel on sellel tegevusalal tegutsemiseks tegevusluba, võib samal ajal tegeleda oma varjupaigas loomade pidamisega, ilma et tal oleks selleks varjupaiga pidaja tegevusluba.

(5) Varjupaigale esitatavad nõuded kehtestab valdkonna eest vastutav minister määrusega.

(6) Sellisele varjupaigale esitatavad nõuded, kus tegeletakse koerte, kasside ja valgetuhkrute teise liikmesriiki viimisega, on kehtestatud komisjoni delegeeritud määruse (EÜ) 2019/2035 artiklis 11.

(7) Varjupaigale käesolevas seaduses ja selle alusel kehtestatud õigusaktides sätestatud nõudeid kohaldatakse ka sellisele varjupaigale, kus tegeletakse koerte, kasside ja valgetuhkrute teise liikmesriiki viimisega.

**§ 55. Varjupaiga pidaja tegevusloa ning koerte, kasside ja valgetuhkrute teise liikmesriiki viimisega tegeleva varjupaiga pidaja tegevusloa taotlemine**

(1) Tegevusloa taotluse lahendab tegevusloa andmisega või andmisest keeldumisega Põllumajandus- ja Toiduamet.

(2) Tegevusloa taotlusesitatakse Põllumajandus- ja Toiduametile Põllumajanduse Registrite ja Informatsiooni Ameti e-teenuse keskkonna kaudu.

(3) Varjupaiga pidaja tegevusloa taotlus peab lisaks majandustegevuse seadustiku üldosa seaduses sätestatule sisaldama järgmiseid andmeid:

1) varjupaiga asukoht ja selle rajatiste kirjeldus;

2) varjupaigas peetavate loomade liik ja maksimaalne täiskasvanud loomade arv loomaliikide kaupa.

(4) Koerte, kasside ja valgetuhkrute teise liikmesriiki viimisega tegeleva varjupaiga pidaja tegevusloa taotlus peab lisaks majandustegevuse seadustiku üldosa seaduses sätestatule sisaldama Euroopa Parlamendi ja nõukogu määruse (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus) (ELT L 84, 31.03.2016, lk 1–208), artikli 96 lõikes 1 nimetatud asjakohaseid andmeid.

(5) Käesolevas paragrahvi lõikes 3 nimetatud ja lõikes 4 viidatud andmed kantakse põllumajandusloomade registrisse.

(6) Käesoleva paragrahvi lõigetes 3 ja 4 nimetatud tegevusloa taotluse lahendamise eest riigilõivu ei tasuta.

**§ 56. Varjupaiga pidaja tegevusloa kontrolliese**

Varjupaiga pidajale antakse tegevusluba, kui tema varjupaik vastab käesoleva seaduse ja selle alusel kehtestatud õigusaktide nõuetele.

**§ 57. Koerte, kasside ja valgetuhkrute teise liikmesriiki viimisega tegeleva varjupaiga pidaja tegevusloa kontrolliese**

Koerte, kasside ja valgetuhkrute teise liikmesriiki viimisega tegelevale varjupaiga pidajale antakse tegevusluba, kui tema varjupaik vastab käesoleva seaduse ja selle alusel kehtestatud õigusaktide nõuetele ning komisjoni delegeeritud määruse (EÜ) 2019/2035 artiklis 11 sätestatud nõuetele.

**§ 58. Varjupaiga pidaja tegevusloale ning koerte, kasside ja valgetuhkrute teise liikmesriiki viimisega tegeleva varjupaiga pidaja tegevusloale lisatavad kõrvaltingimused**

Tegevusloale lisatakse järgmised kõrvaltingimused:

1) varjupaigas peetavate loomade hooldamise eest vastutava isiku nimi ja isikukood või isikukoodi puudumise korral sünniaeg ning kontaktandmed;

2) selle veterinaararsti nimi ja isikukood või isikukoodi puudumise korral sünniaeg ning kontaktandmed, kelle pädevuses on tagada varjupaigas peetavate loomade tervis ja heaolu;

3) tegevusloa tähtaeg.

**§ 59. Varjupaiga töötajad**

(1) Varjupaigas peab kohapeal olema piisavalt töötajaid, et tagada varjupaigas peetavate loomade nõuetekohane pidamine.

(2) Varjupaiga pidaja määrab oma varjupaigas peetavate loomade hooldamise eest vastutava isiku, kellel on varasem töökogemus varjupaigas peetavate loomaliikidega ja nende hooldamisega.

(3) Loomade hooldamise eest vastutav isik viibib tööajal varjupaigas kohapeal ning:

1) vastutab varjupaigas peetavate loomade heaolu ja hooldamise eest;

2) vastutab selle eest, et varjupaigas peetavate loomadega kokkupuutuval varjupaiga töötajal ja vabatahtlikul isikul on asjakohased teadmised ja oskused loomadega töötamiseks;

3) tagab, et varjupaigas peetavate loomade hooldamisse vabatahtliku isiku kaasamisel määratakse kindlaks selle isiku ülesanded;

4) tagab, et varjupaika saabunud looma terviseseisundit hinnatakse ning eri soost ja eri liiki, samuti haiged või vigastatud loomad paigutatakse eraldi neile sobivasse keskkonda.

(4) Varjupaiga pidaja määrab veterinaararsti, kelle pädevuses on tagada varjupaigas peetavate loomade tervis ja heaolu.

**§ 510. Tegevusloa peatamise ja kehtetuks tunnistamise erisused**

Põllumajandus- ja Toiduamet võib lisaks majandustegevuse seaduse üldosa seaduse §-des 37 ja 43 sätestatud juhtudele tegevusloa osaliselt või täielikult peatada või kehtetuks tunnistada, kui varjupaiga pidaja on rikkunud käesoleva seaduse, selle alusel kehtestatud õigusakti või Euroopa Liidu õigusakti nõudeid, mis ei ole tegevusloa kontrolliesemeks.”;

**5)** paragrahvi 18 lõige 1 muudetakse ja sõnastatakse järgmiselt:

„(1) Eutanaasia on looma hukkamine, kui ellujäämine tekitaks loomale kestvaid kannatusi või kui tema liigiomane eluviis osutub võimatuks.“;

**6)** paragrahvi 18 täiendatakse lõigetega 11–13 järgmises sõnastuses:

„(11) Eutanaasia läbiviimise vajaduse otsustab veterinaararst.

(12) Veterinaararst võib eutanaasia läbiviimise vajaduse otsustamisel arvestada looma omaniku soovi, kui see on veterinaararsti hinnangul põhjendatud.

(13) Püütud hulkuva looma suhtes ei kohaldata käesoleva seaduse § 5 lõikes 2 sätestatud tähtaega, vaid tema suhtes viiakse läbi eutanaasia, kui see on veterinaararsti otsusel vajalik.“;

**7)** paragrahvi 36 lõikes 8 asendatakse sõnad „või biotsiidiseadusega sätestatud toimikutes nõutud andmete“ tekstiosaga „või Euroopa Parlamendi ja nõukogu määruse (EL) nr 528/2012, milles käsitletakse biotsiidide turul kättesaadavaks tegemist ja kasutamist (EMPs kohaldatav tekst) (ELT L 167, 27.06.2012, lk 1–123), kohaselt nõutud andmete“;

**8)** paragrahvi 601 tekst loetakse lõikeks 1 ning paragrahvi täiendatakse lõikega 2 järgmises sõnastuses:

„(2) Kui eluruumi kasutatakse ka äriruumina, võib korrakaitseorgan selle töö- või lahtioleku ajal läbi vaadata ilma korrakaitseseaduse § 51 lõikes 2 sätestatud halduskohtu loata.“;

**9)** paragrahvi 642 lõige 2 muudetakse ja sõnastatakse järgmiselt:

„(2) Põllumajandus- ja Toiduamet võib võõrandada looma isikule, kes pidas seda looma asendustäitmise korras, või muule isikule, kes soovib looma omandada.“;

**10)** paragrahvi 642 lõike 3 teises lauses asendatakse sõna „Lemmiklooma“ sõnaga „Looma“;

**11)** paragrahvi 642 lõikes 4 asendatakse sõna „Põllumajanduslooma“ sõnaga „Looma“;

**12)** paragrahvi 661 lõikes 2, § 662 lõikes 2, § 664 lõikes 2, § 665 lõikes 2, § 666 lõikes 2, § 667 lõikes 2, § 668 lõikes 2 ja § 6610 lõikes 2 asendatakse arv „3200“ arvuga „320 000“;

**13)** paragrahvi 662 lõikes 1, § 666 lõikes 1, § 668 lõikes 1 ja § 6610 lõikes 1 asendatakse arv „200“ arvuga „300“;

**14)** paragrahvi 811 täiendatakse lõigetega 16–19 järgmises sõnastuses:

„(16) Käesoleva seaduse § 52 lõikes 5 sätestatud keeldu kohaldatakse 2027. aastal ja hiljem sündinud koerte suhtes.

(17) Koera, kes on sündinud enne 2027. aasta 1. jaanuari ja keda peetakse käesoleva seaduse § 3 lõike 5 alusel kehtestatud nõuete kohaselt ketis ning kes võib teistsuguse pidamisviisi korral olla agressiivne või ohtlik iseendale, teisele loomale või inimesele, võib pidada ketis kuni 2037. aasta 1. jaanuarini või tema surmani.

(18) 2027. aasta 1. jaanuari seisuga tegutseval varjupaiga pidajal peab olema varjupaiga pidaja tegevusluba alates 2028. aasta 1. jaanuarist.

(19) Enne 2027. aasta 1. jaanuari kehtinud veterinaarseaduse § 25 lõike 2 punkti 3 redaktsiooni kohaselt loakohustuse täitnud varjupaiga pidaja puhul loetakse käesoleva seaduse § 54 lõike 1 kohane loakohustus täidetuks.“.

**§ 2. Veterinaarseaduse muutmine**

Veterinaarseaduses tehakse järgmised muudatused:

**1)** paragrahvi 24 lõike 2 punkti 1 täiendatakse pärast sõna „tegevusalad“ tekstiosaga „, välja arvatud loomakaitseseaduse § 54 lõikes 1 nimetatud tegevusala“;

**2)** paragrahvi 25 lõike 2 punkt 3 muudetakse ja sõnastatakse järgmiselt:

„3) komisjoni delegeeritud määruse (EL) 2019/2035 artikli 9 punktides a ja c–e nimetatud tegevusala;“;

**3)** paragrahvi 27 punkt 2 muudetakse ja sõnastatakse järgmiselt:

„2) komisjoni delegeeritud määruse (EL) 2019/2035 artiklid 5–8, 10 ja 12–17;“;

**4)** paragrahvi 34 lõike 2 punkt 2 muudetakse ja sõnastatakse järgmiselt:

„2) loomakaitseseaduse alusel loomade vedamiseks ja loomade pikaajaliseks vedamiseks tegevusloa saanud isik, katseloomadega varustamiseks, nende kasvatamiseks või kasutamiseks tegevusloa saanud isik ning varjupaiga pidamiseks või sellise varjupaiga pidamiseks, kus tegeletakse koerte, kasside ja valgetuhkrute teise liikmesriiki viimisega, tegevusloa saanud isik;“;

**5)** paragrahvi 36 lõiget 1 täiendatakse pärast tekstiosa „§ 25 lõike 2 punktides 1–4“ tekstiosaga „ja loomakaitseseaduse § 54 lõikes 1“;

**6)** paragrahvi 36 lõiget 5 täiendatakse pärast tekstiosa „§ 25 lõike 2 punktide 1–5“ tekstiosaga „või loomakaitseseaduse § 54 lõike 1“.

**§ 3. Seaduse jõustumine**

Käesolev seadus jõustub 2027. aasta 1. jaanuaril.

Lauri Hussar

Riigikogu esimees

Tallinn, ….. ……. 202x

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Algatab Vabariigi Valitsus … …..202x. a

Vabariigi Valitsuse nimel

(allkirjastatud digitaalselt)